懷汪聖錫
作者：張九成
朝代：宋

paragraphs: 美玉藏精璞，明珠媚深淵。
天清氣或朗，光景露涓涓。
或者輒按劍，奇才歎難全。
之子英傑人，聲名何軒軒。
妙齡魁四海，終始皆稱賢。
過眼不再讀，悟心非口傳。
文真翻手成，識超餘子先。
森森列五嶽，浩浩朝百川。
謂年未三十，當握造化權。
陶甄到唐虞，修潔偕淵騫。
誰云一戢翅，沈滯十二年。
衆論今未諧，子心方藐然。
磨礲盡箭鏃，刮洗成混圓。
上造羲軒外，下極宣政前。
討論分本末，鈎賾窮由緣。
遥遥數千載，恍然落眼邊。
斯文天其興，子能常躓顛。
試看桃李花，三春何暄妍。
未及瞬息間，飄零墮風煙。
青青喬松枝，霜雪彌貞堅。
子如識此理，聊卧白雲巔。